จีน-ญี่ปุ่น-เกาหลีดอดล็อบบี้ปล่อยกู้
กิตติรัตน์คุยต่างชาติเปิดทางให้กู้หลายแสนล้านฟื้นอุตฯ จมน้ำ จีน-ญี่ปุ่น-เกาหลีใต้ ตัวเต็ง
20 ต.ค. 2554

กิตติรัตน์คุยต่างชาติเปิดทางให้กู้หลายแสนล้านฟื้นอุตฯ จมน้ำ จีนญี่ปุ่นเกาหลีใต้ ตัวเต็ง
นายกิตติรัตน์ ณ ระนอง รองนายกรัฐมนตรีและ รมว.พาณิชย์ เปิดเผยถึงแผนการฟื้นฟูภาคอุตสาห กรรมหลังน้ำลดว่า ได้เตรียมการกู้เงินในวงเงินหลายแสนล้านบาทเพื่อฟื้นฟูเรียกความเชื่อมั่นของนักลงทุนต่างประเทศให้กลับคืนมา โดยเงินที่กู้มาใช้จะมีทั้งส่วนในประเทศ ควบคู่กับการกู้เงินจากสถาบันการเงินต่างประเทศ
“ขณะนี้มีหลายสถาบันที่ยื่นความจำนงต่อนายกรัฐมนตรี ส่วนตัวเห็นว่าประเทศที่มีความเหมาะสมที่เราจะสามารถกู้ได้ต้องเป็นประเทศที่มีความเข้มแข็งทางเศรษฐกิจ อาทิ จีน ญี่ปุ่น หรือเกาหลีใต้ แต่ขอหารือกับ รมว.คลัง รวมถึงนักวิชาการ บริษัทก่อสร้าง บริษัทเงินกู้ ก่อนการตัดสินใจ” นายกิตติรัตน์ กล่าว
นายกิตติรัตน์ กล่าวว่า รัฐบาลจำเป็นต้องมีการลงทุนหลายแสนล้านบาทเพื่อแก้ปัญหาน้ำอย่างเป็นระบบเพื่อไม่ให้นักลงทุนต่างประเทศย้ายฐานการลงทุน หลังนิคมอุตสาหกรรมหลายแห่งถูกน้ำท่วมหมด ซึ่งการออกกฎหมายกู้เงินจะยึดหลักวินัยการเงินการคลัง
อย่างไรก็ตาม นายกิตติรัตน์ กล่าวยืนยันว่า รัฐบาลจะไม่มีการยกเลิกนโยบายต่างๆ ที่เคยประกาศออกมาก่อนหน้านี้ เช่น โครงการแจกแท็บเล็ตแก่นักเรียน หรือการขึ้นค่าจ้างขั้นต่ำ 300 บาท เพราะจะสร้างความไม่แน่นอนเกิดขึ้นได้
สำหรับการที่ธนาคารพาณิชย์มีการยืดและผ่อนปรนค่าธรรมเนียมให้กับลูกค้านั้น รัฐบาลจะดูแลไม่ให้เกิดความเสียหายกับธนาคารพาณิชย์แน่นอน